Document ID: 32011D0855

DEĊIŻJONI TA’ IMPLIMENTAZZJONI TAL-KUMMISSJONI
tal-15 ta’ Diċembru 2011
dwar il-kontribuzzjoni finanzjarja mill-Unjoni għal ċerti miżuri biex tinqered il-marda tal-ilsien u d-dwiefer fl-annimali selvaġġi fix-Xlokk tal-Bulgarija fl-2011 u l-2012
(notifikata bid-dokument numru C(2011) 9225)
(It-test Bulgaru biss huwa awtentiku)
(2011/855/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b’mod partikolari l-Artikolu 8(2), it-tieni paragrafu tal-Artikolu 14(4), l-Artikolu 20, l-Artikolu 23, l-Artikolu 31(2), l-Artikolu 35(2) u l-Artikolu 36(2) tagħha,
Billi:
(1)
Il-marda tal-ilsien u d-dwiefer hija marda virali li tittieħed malajr ħafna fl-annimali selvaġġi u domestiċi bid-dwiefer mifruqa b’impatt serju fuq il-profitabilità tat-trobbija tal-annimali, filwaqt li xxekkel il-kummerċ fl-Unjoni u l-esportazzjoni lejn pajjiżi terzi.
(2)
Fil-każ ta’ tifqigħa tal-marda tal-ilsien u d-dwiefer, hemm riskju li l-aġent tal-marda jinfirex f’azjendi oħra li jżommu l-annimali ta’ speċi suxxettibbli fl-Istat Membru milqut, iżda anki fi Stati Membri oħra u f’pajjiżi terzi permezz ta’ ċaqliq tal-annimali suxxettibbli ħajjin jew il-prodotti tagħhom.
(3)
Id-Direttiva tal-Kunsill 2003/85/KE tad-29 ta’ Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka d-Direttiva 85/511/KEE u d-Deċiżjonijiet 89/531/KEE u 91/665/KEE u temenda d-Direttiva 92/46/KEE (2) tistipula miżuri li f’każ ta’ tifqigħa għandhom jiġu implimentati b’urġenza mill-Istati Membri biex jiġi evitat aktar tixrid tal-vajrus.
(4)
Id-Deċiżjoni 2009/470/KE tistabbilixxi l-proċeduri li jirregolaw il-kontribuzzjoni finanzjarja tal-Unjoni għal miżuri veterinarji speċifiċi, inklużi miżuri ta’ emerġenza. Skont l-Artikolu 14(2) ta’ dik id-Deċiżjoni, l-Istati Membri għandhom jiksbu kontribuzzjoni finanzjarja għall-ispejjeż ta’ ċerti miżuri biex tinqered il-marda tal-ilsien u d-dwiefer.
(5)
Fl-2011 kien hemm tifqigħat tal-marda tal-ilsien u d-dwiefer fil-Bulgarija u ġew individwati każijiet ta’ din il-marda f’annimali selvaġġi suxxettibbli. L-awtoritajiet tal-Bulgarija setgħu juru, permezz ta’ rappurtar regolari tat-tagħrif dwar l-iżvilupp tas-sitwazzjoni tal-marda lill-Kumitat Permanenti dwar il-Katina Alimentari u s-Saħħa tal-Annimali u preżentazzjoni kontinwa tar-rapporti lill-Kummissjoni u lill-Istati Membri, li huma implimentaw b’mod effiċjenti l-miżuri ta’ kontroll fil-qafas tad-Direttiva 2003/85/KE.
(6)
Għaldaqstant, l-awtoritajiet tal-Bulgarija ssodisfaw l-obbligi tekniċi u amministrattivi kollha tagħhom fir-rigward tal-miżuri previsti fl-Artikolu 14(2) tad-Deċiżjoni 2009/470/KE u l-Artikolu 6 tar-Regolament tal-Kummissjoni (KE) Nru 349/2005 (3).
(7)
Skont l-Artikolu 85(3) tad-Direttiva 2003/85/KE, malli l-awtorità kompetenti tal-Bulgarija kellha konferma tal-każ primarju tal-marda tal-ilsien u d-dwiefer fl-annimali selvaġġi, din applikat il-miżuri stipulati fil-Parti A tal-Anness XVIII tad-Direttiva sabiex tnaqqas it-tixrid tal-marda.
(8)
Minħabba l-okkorrenza tal-marda tal-ilsien u d-dwiefer f’żoni fejn jgħixu annimali selvaġġi kif ukoll annimali bid-dwiefer mifruqa, għall-ewwel darba Stat Membru fassal pjan għall-qerda tal-marda tal-ilsien u d-dwiefer fl-annimali selvaġġi fiż-żona definita bħala infettata u speċifika l-miżuri applikati fuq l-azjendi f’dik iż-żona skont il-Parti B tal-Anness XVIII tad-Direttiva 2003/85/KE.
(9)
Fl-4 ta’ April 2011, fi żmien 90 jum wara l-konferma tal-preżenza tal-marda tal-ilsien u d-dwiefer fl-annimali selvaġġi, il-Bulgarija ressqet pjan għall-qerda tal-marda tal-ilsien u d-dwiefer fl-annimali selvaġġi f’partijiet mir-reġjuni ta’ Burgas, Yambol u Haskovo.
(10)
Wara li l-Kummissjoni evalwat il-pjan imressaq mill-Bulgarija, ġiet adottata d-Deċiżjoni ta’ Implimentazzjoni tal-Kummissjoni 2011/493/UE tal-5 ta’ Awwissu 2011 li tapprova l-pjan għall-qerda tal-marda tal-ilsien u d-dwiefer fl-annimali selvaġġi fil-Bulgarija (4).
(11)
Skont l-Artikolu 75 tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5) u l-Artikolu 90(1) tar-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjarju li jgħodd għall-baġit ġenerali tal-Komunitajiet Ewropej (6), l-impenn tan-nefqa mill-baġit tal-Unjoni għandu jsegwi deċiżjoni ta’ finanzjament adottata mill-istituzzjoni jew l-awtoritajiet li lilhom ikunu ngħataw il-poteri, filwaqt li jiġu stabbiliti l-elementi essenzjali tal-azzjoni li tinvolvi n-nefqa.
(12)
Jeħtieġ li jiġi stabbilit il-livell tal-kontribuzzjoni finanzjarja tal-Unjoni għall-ispejjeż imġarrba mill-Bulgarija għall-implimentazzjoni ta’ ċerti elementi tal-pjan ta’ qerda approvat għall-marda tal-ilsien u d-dwiefer fl-annimali selvaġġi fil-Bulgarija, filwaqt li titqies is-sitwazzjoni epidemjoloġika partikolari fir-rigward tal-marda tal-ilsien u d-dwiefer fix-Xlokk tal-Balkani.
(13)
Għandhom jiġu ffinanzjati, b’rata stabbilita skont id-Deċiżjoni preżenti, l-attivitajiet ta’ sorveljanza meħtieġa b’mod urġenti, inkluż it-titjib tal-Laboratorju ta’ Referenza Nazzjonali, wieħed mill-ftit laboratorji fir-reġjun kollu b’esperjenza biżżejjed fid-dijanjożi tal-marda tal-ilsien u d-dwiefer, u s-Sistema ta’ Informazzjoni Veterinarja biex tiġi integrata d-dejta ta’ sorveljanza mal-kontrolli ta’ moviment, il-miżuri ta’ tindif u diżinfezzjoni u l-kampanji ta’ informazzjoni għall-pubbliku. Dawn l-azzjonijiet se jżidu l-għarfien tal-Unjoni għall-ġestjoni ta’ każijiet bħal dawn fil-ġejjieni.
(14)
Għal raġunijiet ta’ kontroll finanzjarju, l-Artikoli 9, 36 u 37 tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (7) huma applikabbli.
(15)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
1. Tista’ tingħata kontribuzzjoni finanzjarja mill-Unjoni lill-Bulgarija għall-ispejjeż imġarrba minn dan l-Istat Membru fit-teħid tal-miżuri skont l-Artikolu 8, l-Artikolu 14(4)(c), l-Artikolu 19, l-Artikolu 22, l-Artikolu 31(1), l-Artikolu 35(1) u l-Artikolu 36(1) tad-Deċiżjoni 2009/470/KE għall-kontroll u l-qerda tal-marda tal-ilsien u d-dwiefer fl-annimali selvaġġi fix-Xlokk tal-Bulgarija fl-2011 skont il-pjan ta’ qerda approvat bid-Deċiżjoni 2011/493/UE.
L-ewwel paragrafu jikkostitwixxi deċiżjoni ta’ finanzjament skont it-tifsira tal-Artikolu 75 tar-Regolament Finanzjarju.
2. L-ammont totali tal-kontribuzzjoni tal-Unjoni ma għandux jaqbeż l-ammont ta’ EUR 890 000.
3. L-ispejjeż imġarrba fit-twettiq tal-miżuri ddettaljati fl-Anness bejn l-4 ta’ April 2011 u t-3 ta’ April 2012 u mħallsa mill-Bulgarija qabel il-5 ta’ Awwissu 2012, għandhom ikunu eliġibbli għal kofinanzjament permezz ta’ kontribuzzjoni finanzjarja mill-Unjoni bir-rata massima għall-attivitajiet speċifiċi indikati fl-Anness.
Artikolu 2
1. In-nefqa ppreżentata mill-Bulgarija għal kontribuzzjoni finanzjarja mill-Unjoni għandha tiġi espressa f’EUR u għandha teskludi t-taxxa fuq il-valur miżjud u t-taxxi l-oħra kollha.
2. Fejn in-nefqa tal-Bulgarija hija f’munita li mhijiex l-EUR, il-Bulgarija għandha taqlibha f’EUR billi tapplika l-aktar rata tal-kambju riċenti stabbilita mill-Bank Ċentrali Ewropew qabel l-ewwel jum tax-xahar li fih l-applikazzjoni tiġi ppreżentata mill-Istat Membru.
Artikolu 3
1. Il-kontribuzzjoni finanzjarja mill-Unjoni għall-implimentazzjoni tal-pjan imsemmi fl-Artikolu 1 għandha tingħata b’kundizzjoni li l-Bulgarija:
(a)
timplimenta l-pjan ta’ qerda msemmi fl-Artikolu 1 b’mod effettiv u skont id-dispożizzjonijiet rilevanti tal-liġi tal-Unjoni, inkluża d-Direttiva 2003/85/KE, u r-regoli dwar il-kompetizzjoni u l-għoti ta’ kuntratti pubbliċi;
(b)
tippreżenta lill-Kummissjoni sa mhux aktar tard mill-31 ta’ Jannar 2012 rapport intermedju dwar it-twettiq tekniku tal-pjan ta’ qerda, skont il-paragrafu 5 tal-Parti B tal-Anness XVIII tad-Direttiva 2003/85/KE, akkumpanjat b’rapport finanzjarju intermedju li jkopri l-perjodu mill-4 ta’ April 2011 sal-31 ta’ Diċembru 2011;
(c)
tippreżenta lill-Kummissjoni sa mhux aktar tard mill-15 ta’ Settembru 2012 rapport aħħari dwar it-twettiq tekniku tal-pjan ta’ qerda akkumpanjat minn evidenza ta’ ġustifikazzjoni rigward l-ispejjeż imħallsa mill-Bulgarija u r-riżultati miksuba matul il-perjodu mill-4 ta’ April 2011 sat-3 ta’ April 2012;
(d)
ma tressaqx aktar talbiet għal kontribuzzjonijiet oħra mill-Unjoni għall-miżuri ddettaljati fl-Anness, u ma tkunx ressqet talbiet bħal dawn preċedentement.
2. Fejn il-Bulgarija ma tikkonformax mal-paragrafu 1, il-Kummissjoni tista’ tnaqqas il-kontribuzzjoni finanzjarja mill-Unjoni wara li tkun qieset in-natura u l-gravità tal-ksur kif ukoll it-telf finanzjarju għall-Unjoni.
Artikolu 4
1. Il-Bulgarija għandha tiżgura li l-awtorità kompetenti żżomm għal perjodu ta’ seba’ snin kopja ċertifikata tad-dokumenti ta’ sostenn marbuta mal-attivitajiet li jirċievu l-kontribuzzjoni finanzjarja tal-Unjoni skont l-Artikolu 1, b’mod partikolari l-fatturi, id-dikjarazzjonijiet tas-salarju, ir-rekords ta’ attendenza u d-dokumenti marbuta mad-dispaċċ tal-kampjuni u mal-missjonijiet.
2. Il-Bulgarija għandha tirreġistra l-infiq ippreżentat lill-Kummissjoni fis-sistema tal-kontabilità tal-ispejjeż tagħha u żżomm id-dokumenti oriġinali kollha għal seba’ snin għal finijiet ta’ awditjar.
3. Id-dokumenti ta’ sostenn imsemmija fil-paragrafu 1 għandhom jintbagħtu lill-Kummissjoni jekk din titlobhom.
Artikolu 5
Din id-Deċiżjoni hija indirizzata lir-Repubblika tal-Bulgarija.
Magħmul fi Brussell, il-15 ta’ Diċembru 2011.

Labels: 18
19
5
6